SAMARBEIDSAVTALE

VEDRØRENDE

TJENESTER KNYTTET TIL VAKSINASJON MOT COVID-19

1. **PARTER**

Denne samarbeidsavtalen («Avtalen») er inngått mellom:

**[xx] kommune** («Kommunen»),

og

**[xx] apotek** («Apoteket»).

1. **BAKGRUNN**

Denne Avtalen er av midlertidig karakter og har kommet i stand grunnet den pågående covid-19-pandemien.

Avtalen har til hensikt å sikre Kommunens behov for kapasitet til å gjennomføre vaksinasjon mot covid-19 ved at Apoteket bidrar med vaksinering av Kommunens innbyggere som et supplement til Kommunens egen vaksineringsaktivitet.

I henhold til forskrift om nasjonalt vaksinasjonsprogram er det kommunene som har plikt til å tilby vaksiner anbefalt innenfor vaksinasjonsprogrammet til sine innbyggere. Det følger av dette at det er kommunene som står ansvarlig for å sikre gjennomføringen av slik vaksinasjon til sine innbyggere, og dette kan gjennomføres med de samarbeidspartnerne kommunene finner hensiktsmessig å benytte.

Apoteket har kompetanse og kapasitet til å tilby ressurser til Kommunen med det formål å gjennomføre vaksinasjon mot covid-19.

Kommunen har et behov for de ressursene Apoteket kan tilby. På dette grunnlag ønsker Kommunen å samarbeide med Apoteket ved at Apoteket brukes som ett av Kommunens vaksinasjonssentre.

Partene vil med denne Avtalen nærmere regulere partenes samarbeid og forpliktelser.

1. **FELLES FORPLIKTELSER**

Partene skal samarbeide lojalt under gjennomføringen av Avtalen. De skal innen rimelig tid underrette hverandre om forhold som de forstår eller bør forstå vil få betydning for Avtalen.

Kommunen og Apoteket er begge innforstått med at det ukentlige kapasitetsbehovet vil variere, og at volumet av vaksinedoser til enhver tid er uforutsigbart. Av den grunn er begge parter innstilt på et tett samarbeid for å sikre at begges forpliktelser etter denne Avtalen blir oppfylt. Overordnet skal begge parter tilstrebe at man unngår å måtte destruere vaksinedoser.

Hver av partene er å anse som en selvstendig behandlingsansvarlig. Partene skal behandle personopplysninger konfidensielt i henhold til lovbestemt taushetsplikt. Den enkelte part er selv ansvarlig for å behandle personopplysninger i henhold til gjeldende lovgivning, herunder gjeldende helselovgivning og personvernlovgivning.

1. **KOMMUNENS FORPLIKTELSER**

Kommunen skal sørge for at distribusjon av vaksiner og nødvendig utstyr til Apoteket skjer på mest mulig hensiktsmessig måte. Partene kan gjøre nærmere avtale om hvordan dette kan skje.

Tilfang av vaksiner vil variere over tid. Så langt det er mulig skal Kommunen gi Apoteket 14 dagers varsel om hvilket volum av vaksiner som kan forventes. Det skal tilstrebes en leveranse på minimum [xx] doser per uke til Apoteket.

Kommunen skal kommunisere tydelig til Kommunens befolkning at Apoteket er en del av kommunens tilbud om koronavaksinering.

1. **APOTEKETS FORPLIKTELSER**

Apoteket skal ta imot vaksinedoser fra Kommunen og bistå Kommunen med gjennomføring av vaksinering i Apotekets egne lokaler. Lokalene skal være egnet for vaksinasjon og observasjon i etterkant av vaksinasjon.

**5.1. Nødvendige forutsetninger**

Apoteket skal ha tilgjengelig helsejournal for å ivareta journalføringsplikten sin, og følge de til enhver tid gjeldende rutiner for covid-19-vaksinering.

For å ivareta kravet om registrering i Sysvak skal Apoteket også sørge for en kobling mot Sysvak for sjekk av vaksinasjonsstatus.

Apoteket skal ha tilgjengelig anafylaksiberedskap.

**5.2. Apotekets kapasitet**

Forutsatt at vaksineringen ikke påvirker Apotekets normale drift eller strider med de til enhver tid gjeldende smittevernreglene, vil Apoteket tilstrebe å ha kapasitet til å vaksinere [xx] personer per ordinære åpningsdag.

Ved å tiltre denne Avtalen forplikter Apoteket seg til å ha en ukentlig vaksinasjonskapasitet på [xx] vaksinasjoner.

Apoteket skal umiddelbart varsle Kommunen om uforutsette forhold som medfører redusert vaksinasjonskapasitet, for eksempel sykefravær av betydning.

Dersom Kommunen mottar store volum vaksiner, skal Apoteket gjøre sitt ytterste for å øke den ukentlige vaksinasjonskapasiteten tilsvarende, eksempelvis ved å ta i bruk utvidete åpningstider.

Apoteket skal videre gjøre sitt ytterste for å unngå at vaksinedoser går til spille. Vaksinene kommer i flerdoseglass. For å unngå svinn må vaksinering tilpasses dette, fortrinnsvis ved timebestilling, men også ved at Apoteket tilbyr drop-in vaksinering av personer som er anbefalt vaksine. Apoteket skal holde Kommunen løpende orientert om lagerstatus for å unngå svinn., Dersom Apoteket opplever at det er risiko for svinn, skal Apoteket bestrebe å unngå svinn ved å gi vaksinedoser til andre samarbeidende vaksinasjonsapotek eller be Kommunen hente disse for omfordeling.

**5.3. Kompetanse**

Alt vaksinasjonsarbeid skal utføres av kvalifiserte vaksinatører og følge lover og regler, herunder pasientjournalforskriften, FHIs veileder og retningslinjer for vaksinasjon, bransjestandarder og kommunens rutiner.

Apoteket skal sørge for at enhver vaksinatør har satt seg grundig inn i gjeldende retningslinjer for den aktuelle vaksinetypen.

**5.4. Oppbevaring av vaksinedoser**

Apoteket er ansvarlig for oppbevaring og håndtering etter de til enhver tid gjeldende retningslinjer.

Apoteket skal ha gode rutiner for kjølelagring og skal kunne lagre vaksiner til eget bruk.

**5.5. Informasjon og taushetsplikt**

Apoteket skal kommunisere tydelig til Kommunens befolkning at Apoteket er en del av kommunens tilbud om koronavaksinering.

Apoteket skal besørge at enhver som i forbindelse med vaksinasjonsarbeidet får kjennskap til taushetsbelagt informasjon, forplikter seg til ikke å bruke, utlevere eller på annen måte gjøre tilgjengelig denne kunnskap for internt eller eksternt uvedkommende og ikke benytte denne til andre formål enn de oppgaver den ansatte er pålagt av Kommunen.

1. **VEDERLAG, FAKTURERING OG BETALING**

Partene dekker sine egne administrative kostnader som følge av Avtalen.

Dersom partene blir enige om at Apoteket skal utføre administrative oppgaver som går ut over denne Avtalen, avtales økonomisk kompensasjon for dette særskilt mellom partene. Apoteket skal så snart som mulig varsle Kommunen dersom de er av den oppfatning at Kommunen pålegger dem administrative oppgaver som faller utenfor Avtalen, så fremt Apoteket ønsker kompensasjon for dette.

Apoteket honoreres etter takster fastsatt av Helfo, jf. forskrift om nasjonalt vaksinasjonsprogram §6b, andre ledd.

For bruk av taksten er det krav om elektronisk registrering i sanntid i SYSVAK. Taksten honoreres med kroner 220,–. Kveld/natt og helgedag honoreres taksten med kroner 286,–.

Ved forsinket betaling kan Apoteket kreve forsinkelsesrente i henhold til lov av 17. Desember 1976 nr. 100 om renter ved forsinket betaling.

1. **AVTALENS VARIGHET**

Avtalen trer i kraft ved signering av denne Avtalen og løper frem til den sies opp av en av partene med [en] måneds skriftlig varsel.

1. **MISLIGHOLDBEFØYELSER**

**8.1. Heving**

En part har rett til å heve avtalen dersom den annen part vesentlig misligholder sine forpliktelser, eller det er klart at slikt mislighold vil inntre. Flere brudd på forpliktelsene kan samlet sett utgjøre et vesentlig mislighold.

**8.2. Erstatning**

Kommunen kan kreve erstattet ethvert direkte tap, herunder merkostnader og andre direkte kostnader i forbindelse med mislighold. Dette gjelder ikke dersom Apoteket godtgjør at misligholdet eller årsaken til misligholdet ikke skyldes Apoteket.

1. **SIGNATURER**

[Sted], [dato]

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

For Kommunen For Apoteket